### Beslutningstema

Under dette punkt orienteres om, at Miljø- og Fødevarenævnet har hjemvist en afgørelse til fornyet behandling.

### Historik

Tønder Kommune har i perioden fra den 21. februar 2022 til den 28. februar 2022 meddelt byggetilladelse til hver af de 13 enfamiliehuse på en del af matr. nr. 17a [adresse], Rømø. Kommunen har også givet en samlet byggetilladelse den 28. oktober 2022 til opførelse af 36 hotelhytter på matr. nr. 1028 [adresse], Rømø, og den 1. november 2022 har kommunen givet en byggetilladelse til opførelse af en receptionsbygning.

Forud for byggetilladelserne blev der indirekte truffet afgørelse om, at projekterne ikke var omfattet af miljøvurderingsloven, og at der derfor ikke skulle ske en VVM-screening.

Miljø- og Fødevareklagenævnets har den 21. marts 2024 hjemvist den indirekte afgørelse til fornyet behandling på baggrund af en klage.

### Sagsfremstilling

Tønder Kommune skal gennemføre en/flere VVM-screeninger af projekterne i [adresse].

Screeningen indebærer en vurdering af, om projektet kan få væsentlige miljøkonsekvenser og derfor først kan muliggøres, hvis der udarbejdes en miljøkonsekvensrapport og tilhørende tilladelse til projektet.

Screeningen indeholder en liste over mulige skadelige virkninger på miljøet som følge af projektet. Hvis det skønnes, at projektet på grund af dets påvirkning, art, dimension eller placering kan få væsentlige virkninger på miljøet, skal projektet miljøvurderes. Væsentlige virkninger på miljøet er sandsynlige, når projektet involverer farlige emner og/eller påtænkes udført i eller i nærheden af sårbare naturområder, områder med særlige drikkevandsinteresser eller særlige landskabelige interesser. Vurderingen skal ske på baggrund af eksisterende viden.

Vurderer kommunen, at der ikke skal udarbejdes en miljøkonsekvensrapport, skal denne beslutning offentliggøres sammen med en klagevejledning. Afgørelsen kan påklages til Miljø- og Fødevareklagenævnet for så vidt angår retlige forhold inden for 4 uger efter offentliggørelsen.

Da screeningen/screeningerne sker efter opførelsen er der en række forhold, som adskiller sig fra screeninger, der foretages inden opførelse.
Forvaltningen har søgt juridisk bistand til afklaringen af flere forhold. Forholdene skal være afklaret, inden der kan laves en procesplan for screeningen/screeningerne.

Forvaltningen forventer derfor at kunne fremlægge en procesplan for Teknik- og Miljøudvalget i maj 2024.

### Lovgrundlag

Miljøvurderingslovens § 21, jf. §§ 15 og 16 og bilag 2.

### Indstilling Fagchefen for Teknik og MIljø indstiller,

|  |  |
| --- | --- |
| at | orienteringen tages til efterretning. |

### Beslutning

Orienteringen taget til efterretning.